Rejs Burks

Remons Žans Burks (franču Raymond Jean Bourque, dzimis 1960. gada 28. decembrī, Sentlorēnā, Kanādā) ir bijušais kanādiešu hokejists, aizsargs. Karjeras laikā aizvadījis 22 sezonas Nacionālās hokeja līgas klubos Bostonas "Bruins" un Kolorādo "Avalanche". Karjeras laikā piecas reizes atzīts par līgas labāko aizsargu, kā arī 13 reizes iekļauts līgas simboliskajā izlasē. Karjeras laikā gūstot 1579 rezultativitātes punktus, Burks ir visu laiku rezultatīvākais aizsargs NHL vēsturē. 2001. gadā kopā ar "Avalanche" izcīnīja Stenlija kausu. 2004. gadā iekļauts Hokeja slavas zālē.

 Spēlētāja karjera 
Junioru vecumā no 1976. līdz 1979. gadam Burks spēlēja dažādās QMJHL komandās, 1978. un 1979. gadā tiekot iekļauts līgas simboliskajā izlasē, savukārt 1979. gadā iegūstot arī līgas labākā aizsarga balvu. 1979. gada NHL draftā Burku ar kopējo astoto numuru izvēlējās Bostonas "Bruins".

"Bruins" pamatsastāvā Burks iekļāvās jau 1979.—80. gada sezonā, savā pirmajā NHL spēlē gūstot arī pirmos vārtus. Burks ātri kļuva par vienu no līgas vadošajiem aizsargiem, iegūstot gan līgas Kaldera balvu kā labākajam debitantam, gan tiekot iekļauts NHL simboliskajā izlasē. Tā bija pirmā reize NHL vēsturē, kad laukuma spēlētājs iegūst abus apbalvojumus. 1983.—84. gada sezonu Burks noslēdza ar 96 rezultativitātes punktiem. Tā kļuva par rezultatīvāko sezonu aizsarga NHL karjerā. 1985. gadā par komandas treneri kļūstot tās agrākajam kapteinim Terijam O'Rīlijam, Burks kopā ar Riku Midltonu kļuva par "Bruins" kapteiņiem. 1988. gadā Midltons noslēdza karjeru, taču Burks turpināja pildīt komandas kapteiņa funkcijas.

1988. un 1990. gadā Burks kopā ar "Bruins" sasniedza Stenlija kausa finālsēriju, taču abas reizes finālos tika piedzīvoti zaudējumi. 1990. gadā balsojumā par līgas vērtīgāko spēlētāju, kurš iegūtu Harta balvu, Burks palika otrajā vietā aiz Marka Mesjē.

"Bruins" rindās Burks spēlēja 21 sezonu, 15 sezonas pildot tās kapteiņa funkcijas. Burks laboja rekordu kā spēlētājs, kas visilgāk bijis vienas NHL komandas kapteinis. Pāris sezonas vēlāk šo rekordu gan laboja Stīvs Aizermens. Lai gan 20 sezonās Burks kopā ar "Bruins" Stenlija kausa izcīņā piedalījās 19 reizes, komandai ne reizi neizdevās izcīnīt līgas čempiones titulu. Visbeidzot, 1999.—2000. gada sezonas otrajā pusē, redzot, ka "Bruins" neizdosies iesaistīties cīņā par čempiones titulu, aizsargs pieprasīja komandai tikt aizmainīts.

2000. gada 6. martā Burks tika aizmainīts uz Kolorādo "Avalanche". 2000.—01. gada sezonā Burkam kopā ar "Avalanche" izdevās izcīnīt Stenlija kausu. Pēc kausa izcīnīšanas "Avalanche" pamatvārtsargs Patriks Ruā izteicās, ka 'uz kausa pietrūka viena vārda, taču šodien viss ir atkal normāli'. Burks NHL bija aizvadījis 1612 spēles pirms sava pirmā kausa izcīnīšanas, vairāk nekā jebkurš cits spēlētājs NHL pastāvēšanas vēsturē. Trīs dienas pēc kausa izcīnīšanas Burks paziņoja par karjeras noslēgšanu.

 Kanādas izlase 
Kanādas hokeja izlases sastāvā Burks spēlēja 1981., 1984. un 1987. gada Kanādas kausa izcīņā, divas reizes kopā ar komandu turnīrā izcīnot uzvaru. Burks izlases sastāvā spēlēja arī 1998. gada olimpisko spēļu turnīrā, kurā Kanāda palika ceturtajā vietā.

 Karjeras statistika 
     Regulārā sezona   Izslēgšanas spēles Sezona  Klubs  Līga                     1976.—77. Trois-Rivières Draveurs QMJHL 39 3 20 23 27 — — — — — 1976.—77. Sorelas "Eperviers" QMJHL 30 9 16 25 29 — — — — — 1977.—78. Verdunas "Eperviers" QMJHL 72 22 57 79 90 4 2 1 3 0 1978.—79. Verdunas "Eperviers" QMJHL 63 22 71 93 44 11 3 16 19 18 1979.—80. Bostonas "Bruins" NHL 80 17 48 65 73 10 2 9 11 27 1980.—81. Bostonas "Bruins" NHL 67 27 29 56 96 3 0 1 1 2 1981.—82. Bostonas "Bruins" NHL 65 17 49 66 51 9 1 5 6 16 1982.—83. Bostonas "Bruins" NHL 65 22 51 73 20 17 8 15 23 10 1983.—84. Bostonas "Bruins" NHL 78 31 65 96 57 3 0 2 2 0 1984.—85. Bostonas "Bruins" NHL 73 20 66 86 53 5 0 3 3 4 1985.—86. Bostonas "Bruins" NHL 74 19 58 77 68 3 0 0 0 0 1986.—87. Bostonas "Bruins" NHL 78 23 72 95 36 4 1 2 3 0 1987.—88. Bostonas "Bruins" NHL 78 17 64 81 72 23 3 18 21 26 1988.—89. Bostonas "Bruins" NHL 60 18 43 61 52 10 0 4 4 6 1989.—90. Bostonas "Bruins" NHL 76 19 65 84 50 17 5 12 17 16 1990.—91. Bostonas "Bruins" NHL 76 21 73 94 75 19 7 18 25 12 1991.—92. Bostonas "Bruins" NHL 80 21 60 81 56 12 3 6 9 12 1992.—93. Bostonas "Bruins" NHL 78 19 63 82 40 4 1 0 1 2 1993.—94. Bostonas "Bruins" NHL 72 20 71 91 58 13 2 8 10 0 1994.—95. Bostonas "Bruins" NHL 46 12 31 43 20 5 0 3 3 0 1995.—96. Bostonas "Bruins" NHL 80 20 62 82 58 5 1 6 7 2 1996.—97. Bostonas "Bruins" NHL 62 19 31 50 18 — — — — — 1997.—98. Bostonas "Bruins" NHL 82 13 35 48 80 6 1 4 5 2 1998.—99. Bostonas "Bruins" NHL 81 10 47 57 34 12 1 9 10 14 1999.—00. Bostonas "Bruins" NHL 65 10 28 38 20 — — — — — 1999.—00. Kolorādo "Avalanche" NHL 14 8 6 14 6 13 1 8 9 8 2000.—01. Kolorādo "Avalanche" NHL 80 7 52 59 48 21 4 6 10 12 NHL kopā 1612 410 1169 1579 1141 214 41 139 180 171

 Ārējās saites 

Kategorija:1960. gadā dzimušie
Kategorija:Kanādas hokejisti
Kategorija:Bostonas "Bruins" spēlētāji
Kategorija:Kolorādo "Avalanche" spēlētāji
Kategorija:Hokejisti 1998. gada ziemas olimpiskajās spēlēs
Kategorija:Hokeja slavas zālē uzņemtie
Kategorija:NHL drafta pirmās kārtas izvēles
Kategorija:Stenlija kausa ieguvēji
Kategorija:Monreālā dzimušie